依韻吳正仲廣德路中見寄
作者：梅堯臣
朝代：宋

paragraphs: 怱怱車馬鳴，趁此天新晴。
歸逢暮春月，正值氣候清。
久已念行邁，遂往不計程。
吾貧莫具酒，祖席愧羣英。
美{炙火=肉}割肥鵝，大觥酌冰瓊。
雖無綠琴奏，尚有青松聲。
日昃君未醉，睠睠愁將行。
視景不可駐，漸向西林傾。
去無兒女悲，慷慨懷抱明。
明當發野館，跨鞍猶宿酲。
故人桃州守，走吏來相迎。
道傍薔薇花，自引蝴蝶輕。
隨風香襲人，乃覺離思嬰。
求友彼黄鸝，繞樹啼㗀嚶。
言會且未涯，返睇還頓驚。
始憶康樂言，賞心良難并。
不見水鴨飛，但起野鴛情。
向來東溪上，相望何盈盈。
揚鞭動悲吟，復恨隔高城。
高城在何處，春雲漭然平。
白醪甕已熟，紫線蒓已生。
聊尋父老飲，況是溪魚烹。